Foss videregående skole

Foss videregående skole er en videregående skole på Grünerløkka i Oslo. Skolen tilbyr utdanning innen programmene studiespesialisering og Musikk, dans og drama, med fordypning innen musikk. Skolen har to musikk-klasser og mellom åtte og ti studiespesialiseringsklasser på hvert trinn. I tillegg har skolen en klasse med et tilrettelagt tilbud innen musikk. Det er omtrent 1000 elever på skolen. Skolen kjennetegnes av et høyt ambisjonsnivå og stor trivsel blant lærere og elever. Elevmiljøet er ivaretakende og inkluderende, og lærerne er engasjerte og dedikerte med høy kompetanse innen sine fag. Skolen har et humørfylt og aktivt elevmiljø der Fossrevyen samler elevene på tvers av trinn og studieprogram. Skolens hovedbygg er et ærverdig, fredet teglstensbygg fra 1900. Foran skolens hovedbygg ligger Nini Roll Ankers plass. Like ved, på Vulkan ved Kubaparken, har skolen i tillegg et moderne undervisningsbygg, tegnet av Kristin Jarmund. Historie Foss skole ble bygget på grunn av økningen i elevtallet i folkeskolen og den 24. september 1900 ble datidens største og dyreste skolebygning tatt i bruk, med plass til opptil 2 000 elever. Skolen er tegnet av arkitekt Balthazar Lange. Fra 1900 til 1936 var Foss folkeskole med elever fra 1. til 7. klasse. Fra 1933 tok skolen også imot middelskoleklasser (fra 6. til 10. klasse), og fra 1937 var skolen middelskole og gymnas. Foss skole var okkupert av tyskerne under 2. verdenskrig. Dette varte dog kun noen få dager pga. beliggenheten som gjorde den utsatt for bombing. Skolen virket videre som «samleskole» for alle høyere skoler i det gamle byområdet, og 5–6 skoler hadde undervisning der samtidig. Fordi skolen var et samlingssted for mange mennesker, foregikk det mye illegalt arbeid der. Flere av «gutta på skauen» sto oppført som elever ved skolen. Skolen var gjenstand for flere pedagogiske forsøksordninger for å øke elevenes ansvarlighet og medbestemmelse over egen skolehverdag, og ble således en av de første skolene i landet som fikk naturfaglinje. Fra 1958 var det voksenopplæring ved skolen under navnet Oslo Kommunale Realskole og Gymnas for voksne. Denne skolen flyttet fra Foss til Hartvig Nissens skole på Frogner. I ungdomsopprørets tid i 1970-årene var Foss en av de «røde» Oslo-skolene. I 1969 vedtok elevene å sette reglementet ut av kraft og erstatte elevråd med allmannamøte. Rektor svarte med å oppløse hele elevrådet. Turbulensen på skolen nådde forsidene på Oslo-avisene, og Dagbladet rapporterte: «Tysklands deling skulle være hovedemne på lørdagens møte i Studentersamfundet, men det var Foss skole på Grünerløkka som kom til å stjele mesteparten av oppmerksomheten». Det radikale miljøet på skolen har siden manifestert seg i flere skolevalg. Fra 1971 fikk skolen linjen som har dannet grunnlaget for den profilen skolen har idag; engelsklinje med musikk. I 1973 flyttet Musikkonservatoriet til Foss. Ved innføringen av Reformgymnaset i 1977 fikk skolen to studieretninger: Allmennfagligstudieretning med naturfaglinje, språklinje, samfunnsfaglinje og musikkteoretisk linje og Studieretning for husflids- og estetiske fag med musikk (den tidligere musikkfagskolen). I 1979 fikk skolen en ettårig innføringsklasse for fremmedspråklige elever, hvor elever som hadde bestått eksamen kunne søke om opptak i den ordinære videregående skolen. I 1991 fikk skolen et eget 3-årig løp for fremmedspråklige elever som førte fram til generell studiekompetanse. De endringene som skjedde i 1980-årene som førte til at elevene kunne velge fag på tvers av studieretningene ble også ytterligere utvidet i de to siste skolereformene, Reform 94 og Kunnskapsløftet. Skolen fikk nå to studieretninger (Utdanningsprogram etter Kunnskapsløftet): Studieretning for musikk, dans, drama, med fordypning i musikk. Studieretning for allmenne fag (Utdanningsprogram for studiespesialisering etter Kunnskapsløftet). Lektor og lærebokforfatter Stein Øgrim, var skolens rektor fra 1995 til juni 2015, med kun et par års avbrudd. I 2021 overtok Foss videregående skole Vulkan 19. Med dette bygget fikk skolen en rekke moderne øvingsrom for musikk og flere klasserom. De siste ti årene har dermed elevtallet økt fra ca. 650 til omlag 1000 elever. I tillegg til undervisning av skolens elever, tilbyr Foss også undervisning i matematikk 1T og engelsk vg1 for elever i ungdomsskolen som trenger faglige utfordringer. Foss tilbyr også undervisning for elever fra de andre videregående skolene i Oslo i fremmedspråkene italiensk, fransk og tysk. Rektorer 1934–1943: Kolbjørn Koppang 1943–1945: Sigurd Rateig 1946–1966: Arnulv Nygaard 1966–1980: Arne Redse 1980–1986: Johannes Elgvin Høsten 1986: Per Erik Pedersen (fung.) 1986–1993: Nina Tollaas Høsten 1993: Per Erik Pedersen (fung.) 1994–1995: Leif Svendsen 1995–1998: Stein Øgrim 1998–2000: Øystein Skjæveland 2000–2015: Stein Øgrim 2015–2017: Morten Olsen (fra Fyrstikkalleen skole) 2017: Jan Ljøner (fung.fra Gamlebyen skole, til Lofsrud skole) 2017–2021 : Trond Lien (fra Oslo Handelsgymnasium, til direktør for videregående skoler i Oslo) 2021: Jan Ljøner (fung. fra Lysejordet skole, til Ammerud skole) 2021–: Elisabeth Ringdal Tidligere elever Tradisjoner Foss videregående skole har flere faste arrangementer gjennom skoleåret som Foss-stafetten, som fylte 40 år i 2020 og konserter i Paulus kirke, Freia-salen og i Aulaen. Fossrevyen er en årlig skolerevy på Foss videregående skole, etablert av Sidsel L. Qvam i 1983 med premiere april 1984. I 2007, 2014 og 2019 vant revyen Aftenpostens revypris. Referanser Eksterne lenker (no) Offisielt nettsted (en) Foss videregående skole – kategori av bilder, video eller lyd på Commons (no) «Foss videregående skole». Kulturminnesøk. Riksantikvaren – Direktoratet for kulturminneforvaltning.